**ΕΤΑΙΡΙΚΗ ΠΕΡΙΟΥΣΙΑ- ΕΤΑΙΡΙΚΑ ΧΡΕΗ**

 **Α. Γενικά**

 Σύμφωνα με τον Αστικό Κώδικα , η ύπαρξη περιουσίας δεν αποτελεί απαραίτητο εννοιολογικό γνώρισμα της εταιρίας , υπό την έννοια ότι οι κοινές εισφορές δεν είναι αναγκαίο να έχουν περιουσιακή υπόσταση ή αξία , αλλά μπορεί να είναι οποιαδήποτε παροχή , όπως εργασία , υποχρέωση για παράλειψη ή τέλεση ορισμένων πράξεων ,κ.λ.π.. Σε περίπτωση έλλειψης περιουσίας η εταιρία δεν έχει οργανωτικά στοιχεία, αλλά αποτελεί απλή ενοχική σύμβαση, οπότε δεν τίθεται ζήτημα διανομής κερδών και συμμετοχής στο προϊόν της εκκαθάρισης.

Όμως, οι εταιρίες με οικονομικό ή εμπορικό σκοπό έχουν εκ των πραγμάτων εταιρική περιουσία, διότι αλλιώς δε θα μπορούσαν να εκπληρώσουν τον σκοπό τους. Η δέσμευση στην οποία υπόκειται η εταιρική περιουσία εξαρτάται για τα εάν η εταιρεία έχει νομική προσωπικότητα ή όχι.

**Β. ΕΤΑΙΡΙΕΣ ΧΩΡΙΣ ΝΟΜΙΚΗ ΠΡΟΣΩΠΙΚΟΤΗΤΑ**

Στις εταιρίες χωρίς νομική προσωπικότητα δεν υπάρχει στην κυριολεξία εταιρική , αλλά κοινή περιουσία. Επειδή με την σύμβαση της εταιρείας δεν δημιουργείται απλώς μια κοινωνία δικαιώματος αλλά κοινωνία σκοπού. Η εταιρική περιουσία σχηματίζεται βασικά από τις εταιρικές εισφορές , όπου ο εισφέρων εταίρος παύει να είναι αποκλειστικός κύριος του εισφερόμενου πράγματος και φορείς καθίστανται όλοι οι εταίροι από κοινού . Εκτός από τις εισφορές , στους εταίρους ανήκει από κοινού ό, τι αποκτά ο διαχειριστής στο όνομα όλων, ενώ αυτά που αποκτά στο όνομά του έχει την υποχρέωση να τα μεταβιβάσει σε όλους από κοινού κατά το λόγο της εταιρικής τους μερίδας. Η εταιρική περιουσία δεν αποτελεί χωριστή ομάδα , δεν διακρίνεται δηλαδή από την ατομική περιουσία των εταίρων. Η χαλαρή αυτή ενοχική δέσμευση της εταιρικής περιουσίας δεν είναι κατάλληλη για τις εταιρείες με οικονομικό σκοπό , οπότε παρέχεται η δυνατότητα να αποκτήσουν νομική προσωπικότητα κατά το άρθρο 784 ΑΚ**.**

**Εταιρικά χρέη**

Ο διαχειριστής κατά την άσκηση των διαχειριστικών και εκπροσωπευτικών του καθηκόντων, αναλαμβάνει υποχρεώσεις στο όνομα όλων των εταίρων – κατά συνέπεια όλοι οι εταίροι οφείλουν να εκπληρώσουν τις υποχρεώσεις που ανέλαβε ο διαχειριστής και ευθύνονται για τις αδικοπραξίες του κατά το άρθρο 922 ΑΚ.

 Για την εκπλήρωση των εταιρικών υποχρεώσεων – κοινών χρεών, από οποιαδήποτε πηγή, ευθύνεται κάθε εταίρος ΠΡΟΣΩΠΙΚΑ ΚΑΙ ΑΠΕΡΙΟΡΙΣΤΑ, δηλαδή με όλη την ατομική του περιουσία, όχι όμως εις ολόκληρον , δηλαδή για ολόκληρο το χρέος, αλλά κατά το λόγο της εταιρικής του μερίδας – υποστηρίζεται πάντως ότι θα ευθύνονται εις ολόκληρον , εφόσον πρόκειται για αδιαίρετη παροχή. Επιτρέπεται πάντως συμφωνία με τους εταιρικούς δανειστές για ευθύνη μόνο με την εταιρική μερίδα.

**Γ. ΕΤΑΙΡΙΕΣ ΜΕ ΝΟΜΙΚΗ ΠΡΟΣΩΠΙΚΟΤΗΤΑ**

**Ι.** Ισχύει **η Αρχή του χωρισμού ,** δηλαδή οι εταιρίες με νομική προσωπικότητα έχουν δική τους περιουσία, που είναι ανεξάρτητη από την περιουσία των εταίρων. Φορέας του συνόλου των δικαιωμάτων και υποχρεώσεων που περιλαμβάνονται στην εταιρική περιουσία είναι το νομικό πρόσωπο της εταιρίας. Οι εταίροι δεν είναι πλέον κύριοι των εισφορών που μεταβίβασαν κατά κυριότητα στην εταιρία, ούτε έχουν εμπράγματο δικαίωμα στα αντικείμενα της εταιρικής περιουσίας αλλά συμμετέχουν μόνο οικονομικά σε αυτή. Επομένως η μεταβίβαση εταιρικού πράγματος από μη διαχειριστή εταίρο σε τρίτον αποτελεί μεταβίβαση από μη κύριο και ενδεχομένως το αδίκημα της υπεξαίρεσης.

**Ιι. Εταιρικά χρέη .**

Η αυτοτέλεια της εταιρικής περιουσίας και της διάκρισής της από την ατομική περιουσία των εταίρων συνεπάγεται τη χωριστή ικανοποίηση των εταιρικών δανειστών από τους ατομικούς δανειστές – δηλαδή αποκλείεται η ικανοποίηση των εταιρικών δανειστών από την ατομική περιουσία των εταίρων και αντίστροφα η ικανοποίηση των ατομικών δανειστών από την εταιρική περιουσία.

**ΜΕΤΑΒΟΛΕΣ ΣΤΟ ΠΡΟΣΩΠΟ ΤΩΝ ΕΤΑΙΡΩΝ**

**Α. Μεταβίβαση της εταιρικής συμμετοχής**

 Από τον προσωπικό χαρακτήρα της αστικής εταιρείας σε συνδυασμό με την αρχή της ελεύθερης διαμόρφωσης των προς τα έσω σχέσεων των εταίρων, συνάγεται ότι η εταιρική συμμετοχή είναι από το νόμο αμεταβίβαστη , εκτός αν υπάρχει σχετική ρήτρα στην εταιρική σύμβαση ή συναίνεση των εταίρων στη συγκεκριμένη περίπτωση. Σε περίπτωση που δεν συντρέχει καμία από τα προΰποθέσεις αυτές , η εγκυρότητα της μεταβίβασης εξαρτάται από **την εκ των υστέρων έγκριση των άλλων εταίρων** .

Η εταιρική σύμβαση μπορεί να επιτρέπει την ελεύθερη μεταβίβαση, δηλαδή τη μεταβίβαση οποτεδήποτε σε οποιοδήποτε πρόσωπο ή να θέτει περιορισμούς πχ επιτρέπει την μεταβίβαση μόνο σε ορισμένα πρόσωπα ή στους εταίρους. Σε κάθε περίπτωση απαιτείται τροποποίηση της εταιρικής σύμβασης , διότι η μεταβίβαση επιφέρει μεταβολή στη σύνθεση των εταίρων .

 Ο νέος εταίρος υπεισέρχεται στην ίδια θέση, την οποία είχε και ο παλιός , έχει δηλαδή τα ίδια δικαιώματα και τις ίδιες υποχρεώσεις, υποστηρίζεται δε ότι ευθύνεται όχι μόνο για τα νέα ,αλλά και για τα παλαιά χρέη, ενώ η ευθύνη του μεταβιβάζοντος για τα παλαιά χρέη εξακολουθεί να υφίσταται.

 Η εταιρική συμμετοχή είναι πάντοτε ακατάσχετη από τους ατομικούς δανειστές των εταίρων, οι οποίοι μόνο τις απαιτήσεις στα κέρδη και στο προΐόν εκκαθάρισης μπορούν να κατάσχουν στις εταιρείες με νομική προσωπικότητα.

**Β. ΕΙΣΟΔΟΣ – ΑΠΟΧΩΡΗΣΗ ΕΤΑΙΡΟ**

Η είσοδος και η αποχώρηση εταίρου είναι δυνατότητες που δεν προβλέπει ο νόμος αλλά μπορούν έγκυρα να προβλεφθούν στην εταιρική σύμβαση. Διάκριση με τη μεταβίβαση, όπου παραμένει ο ίδιος αριθμός των εταίρων και συνεχίζεται η εταιρική συμμετοχή από νέο εταίρο ,ενώ στην είσοδο εταίρου αυξάνεται ο αριθμός των εταίρων και δημιουργείται νέα εταιρική συμμετοχή και στη αποχώρηση μειώνεται ο αριθμός των εταίρων .

 **Ι. Είσοδος νέου εταίρου**

Για την είσοδο νέου εταίρου απαιτείται σύμβαση μεταξύ όλων των εταίρων και του εισερχόμενου, καθώς επίσης και τροποποίηση της εταιρικής σύμβασης. Ο νέος εταίρος, εφόσον δεν υπάρχει άλλη ρύθμιση στη σύμβαση, αποκτά τα ίδια δικαιώματα και υποχρεώσεις που έχουν οι άλλοι εταίροι και αναλαμβάνει αντίστοιχες υποχρεώσεις, ιδίως υποχρέωση καταβολής εισφοράς.

Πάντως , ο νέος εταίρος ευθύνεται μόνο για τα μετά την είσοδό του χρέη , εκτός αντίθετης συμφωνίας. αντίθετη ρύθμιση προβλέπεται για την είσοδο νέου ομόρρυθμου εταίρου, που ισχύει και στην αστική εταιρία με νομική προσωπικότητα .

 **II. Aποχώρηση εταίρου**

1. **Έξοδος εταίρου**

Σύμφωνα με τη βασική ρύθμιση του αστικού κώδικα, τα άρθρα 766 και 767 ΑΚ ο εταίρος που θέλει να αποχωρήσει από την εταιρεία, δεν μπορεί να εξέλθει, αλλά μόνο μπορεί να προκαλέσει τη λύση της εταιρείας με καταγγελία . Όμως η εταιρική σύμβαση μπορεί να προβλέπει δικαίωμα εξόδου σε περίπτωση που συντρέχει σπουδαίος λόγος ή που επέλθουν ορισμένα γεγονότα , οπότε η εταιρεία συνεχίζεται με τους υπόλοιπους εταίρους .

1. **Αποκλεισμός εταίρου .**

Προβλέπεται το ιδιαίτερο αυτό επαχθές μέτρο του αποκλεισμού δηλαδή χωρίς την βούληση του και στην διατήρηση της εταιρικής επιχείρησης.

 **Για να αποκλεισθεί πρέπει να συντρέχουν οι εξής Προΰποθέσεις:**

Ι. **Σπουδαίος λόγος** που θα δικαιολογούσε τη λύση της εταιρείας με καταγγελία – ο σπουδαίος λόγος θα πρέπει να αφορά υπαίτια παράβαση υποχρεώσεων του εταίρου που πρόκειται να αποκλειστεί , π.χ. μη σύμπραξή του στην επιδίωξη του κοινού σκοπού ή τέλεση πράξεων ανταγωνισμού.

**Ιι. Αίτηση των λοιπών εταίρων προς το αρμόδιο δικαστήριο για αποκλεισμό του υπαίτιου εταίρου .**

**ΙΙΙ. Τελεσίδικη δικαστική απόφαση με την οποία γίνεται δεκτή η αίτηση.**

 **ΑΠΟΤΕΛΕΣΜΑΤΑ ΤΗΣ ΑΠΟΧΩΡΗΣΗΣ**

Ο αποχωρών εταίρος έχει αξίωση κατά της εταιρίας για καταβολή της αξίας της εταιρικής συμμετοχής του καθώς και για τυχόν μη καταβληθέντα κέρδη. Για την εξεύρεση της αξίας της εταιρικής συμμετοχής δεν υπολογίζεται μόνο η αξία της εισφοράς , αλλά και η αναλογία στα κέρδη καθώς και η υπεραξία της εταιρικής επιχείρησης. Κατά συνέπεια ο εταίρος δεν έχει δικαίωμα να λάβει αυτούσια την εισφορά που είχε εισφέρει κατά κυριότητα ,αλλά μόνο την αξία της .

 **ΛΥΣΗ ΤΗΣ ΕΤΑΙΡΙΑΣ**

**Α. ΓΕΝΙΚΑ**

Η λύση εταιριών που δεν έχουν εταιρική περιουσία επιφέρει την άμεση περάτωσή τους- όμως στις εταιρίες που έχουν περιουσία με την επέλευση του λόγου λύσεως δεν μπορούν να παύσουν να υπάρχουν οι εκκρεμότητες μεταξύ των εταίρων. Με τη λύση της εταιρίας αρχίζει το στάδιο της εκκαθάρισης , δηλαδή των διακανονισμών των εκκρεμών σχέσεων, και μετά το τέλος της εκκαθάρισης επέρχεται η περάτωση της εταιρίας- κατά το διάστημα της εκκαθάρισης, η εταιρία ως νομικό πρόσωπο εξακολουθεί να υπάρχει ,και μόνο μεταβάλλεται ο σκοπός της σε σκοπό εκκαθάρισης.

 **Β. ΛΟΓΟΙ ΛΥΣΗΣ**

 **Β1. Πάροδος του χρόνου διάρκειας**

Στις εταιρίες που έχουν συσταθεί για ορισμένο χρόνο, η πάροδος του χρόνου αυτού επιφέρει αυτομάτως τη λύση και τη θέση σε εκκαθάριση , χωρίς ειδική απόφαση των εταίρων . Όμως , οι εταίροι μπορούν να αποτρέψουν τη λύση ,αν πριν από τη πάροδο του χρόνου διάρκειας αποφασίσουν την παράτασή της για ορισμένο ή αόριστο χρόνο.

Αν μετά την παρέλευση του χρόνου διάρκειας δεν αρχίσει η εκκαθάριση ,θεωρείται ότι η εταιρεία συνεχίζεται για αόριστο χρόνο κατά το άρθρο 769 ΑΚ.

**Β2. Πραγματοποίηση ή αδυναμία πραγματοποίησης του εταιρικού σκοπού**

Επιφέρει την αυτοδίκαιη λύση της εταιρίας. Το πότε συντρέχουν τα περιστατικά αυτά κρίνεται αντικειμενικά ,π.χ πραγματοποίηση του σκοπού θα υπάρχει όταν η σύσταση της εταιρίας έγινε για συγκεκριμένη ή συγκεκριμένες εργασίες, οι οποίες περατώθηκαν.

 **Β3. Θάνατος εταίρου**

Βασική ρύθμιση του αστικού κώδικα που προβλέπει, λόγω του προσωποπαγούς χαρακτήρα της αστικής εταιρίας, ότι ο θάνατος εταίρου προκαλεί τη λύση της. Εντούτοις ενδέχεται να υπάρχουν αντίθετες συμφωνίες όπως ρήτρα συνέχισης με επιζώντες εταίρους – οπότε οι κληρονόμοι δεν αποκτούν την εταιρική συμμετοχή αλλά απλώς έχουν αξίωση κατά της εταιρίας για τη αξία της. Επίσης μπορεί να υπάρχει συμφωνία ότι η εταιρία θα συνεχίζεται μεταξύ των επιζώντων εταίρων και των κληρονόμων του θανόντος. Τέλος άλλες συμφωνίες όπως π.χ. ότι μετά το θάνατο η εταιρία θα συνεχίζεται με τους άλλους εταίρους και ότι οι κληρονόμοι θα έχουν απλώς δικαίωμα εισόδου στην εταιρία.

**Β4. Δικαστική συμπαράσταση και πτώχευση εταίρου**

Η υποβολή σε δικαστική συμπαράσταση επιφέρει τη λύση της εταιρίας ,εκτός αν συμφωνηθεί η συνέχισή της μεταξύ των υπολοίπων. Αντίστοιχα ισχύουν σε περίπτωση πτώχευσης, οπότε η εταιρία λύνεται με τη δημοσίευση της δικαστικής απόφασης που κηρύσσει την πτώχευση του εταίρου, εκτός αν συμφωνηθεί ότι θα συνεχίζεται με τους υπόλοιπους.

 **Β5.Καταγγελία**

Είναι ο σημαντικότερος λόγος λύσης των προσωπικών εταιριών και αποτελεί μονομερή, απευθυντέα προς όλους τους εταίρους δήλωση βουλήσεως. Δεν υπόκειται σε τύπο ή δημοσιότητα δηλαδή και με ένα απλό email ή εξώδικο, ακόμη και στην Ο.Ε ή Ε.Ε. και έχει διαπλαστικό χαρακτήρα, υπό την έννοια ότι η νομότυπη άσκησή της επιφέρει αμέσως τη λύση της εταιρίας.

Η καταγγελία είναι τακτική ή έκτακτη ανάλογα αν πρόκειται για εταιρεία αόριστης ή ορισμένης διάρκειας.

 **Β.5.1. Τακτική καταγγελία**

Η εταιρία αόριστης διάρκειας, που συντρέχει όταν δεν προσδιορίζεται στην εταιρική σύμβαση ο χρόνος λήξης της, όταν η εταιρία έχει συσταθεί για ολόκληρη τη ζωή κάποιου από τους εταίρους ,καθώς και όταν συνεχίζεται σιωπηρά μετά την πάροδο του χρόνου λήξης της.

 Λύεται με καταγγελία οποτεδήποτε και από οποιονδήποτε εταίρο , χωρίς να απαιτείται προθεσμία ή η ύπαρξη σπουδαίου λόγου. Όμως , εφόσον η καταγγελία έγινε άκαιρα , δηλαδή σε χρονικό σημείο όπου η λύση της είναι ιδιαίτερα επιζήμια για την εταιρία , η εταιρία λύεται , πλην όμως ο καταγγείλας ευθύνεται σε αποκατάσταση της ζημίας που επέφερε η λύση της στους άλλους εταίρους ,εκτός αν υπήρχε σπουδαίος λόγος από πλευράς καταγγέλοντος που δικαιολογεί την άκαιρη καταγγελία .

**Β. 5.2 Έκτακτη καταγγελία**

 Η εταιρία ορισμένου χρόνου μπορεί να λυθεί με καταγγελία και πριν από την πάροδο του χρόνου λήξης , εφόσον συντρέχει σπουδαίος λόγος που αποτελεί προϋπόθεση έγκυρης άσκησης της καταγγελίας, αλλιώς η καταγγελία είναι άκυρη. Σύμφωνα με τη νομολογία η καταγγελία επιφέρει πάντοτε και άμεσα τη λύση της εταιρίας, ακόμη και αν δεν συντρέχει σπουδαίος λόγος , όμως ο καταγγείλας ευθύνεται σε αποζημίωση των άλλων εταίρων.

**►Έννοια σπουδαίου λόγου :**

 οποιοδήποτε περιστατικό , που σύμφωνα με την αρχή της καλής πίστης και τα συναλλακτικά ήθη καθιστά επαχθή για τον καταγγέλλοντα εταίρο τη συνέχιση της εταιρείας μέχρι την πάροδο του συμβατικού χρόνου διάρκειας. ευρεία έννοια σπουδαίου λόγου , περιστατικά που συνίστανται στην παράβαση από άλλον εταίρο των εταιρικών του υποχρεώσεων, αλλά και άλλα περιστατικά, που αναφέρονται στο πρόσωπο εταίρου, ανεξάρτητα από υπαιτιότητα , π.χ. ασθένεια του εταίρου, είτε όχι, π.χ. παρατεινόμενη κακή πορεία της εταιρίας .

Εφόσον ο σπουδαίος λόγος συνίσταται στην υπαίτια παράβαση των εταιρικών υποχρεώσεων, ο υπαίτιος εταίρος έχει υποχρέωση να αποζημιώσει τους άλλους εταίρους.

 **Β6. Άλλοι λόγοι λύσης**

**Β.6.1. Λύση της εταιρίας με ομόφωνη απόφαση των εταίρων ,εκτός αν η εταιρική σύμβαση αρκείται σε πλειοψηφία .**

**Β.6.2. Η πτώχευση αστικής εταιρίας με νομική προσωπικότητα επιφέρει τη λύση της, όχι όμως τη συμπτώχευση των εταίρων της , με εξαίρεση τις ομόρρυθμες και ετερόρρυθμες εταιρίες .**

**ΕΚΚΑΘΑΡΙΣΗ**

 **Α. Σκοπός εκκαθάρισης**

Μετά τη λύση της εταιρίας ακολουθεί το στάδιο της εκκαθάρισης , που αποσκοπεί στη ρευστοποίηση της εταιρικής περιουσίας , ώστε το ενεργητικό που απομένει μετά την εξόφληση των εταιρικών χρεών και την απόδοση των εισφορών να διανεμηθεί στους εταίρους.

Η διαδικασία εκκαθάρισης στις προσωπικές εταιρίες εξυπηρετεί κατά κύριο λόγο τα συμφέροντα των εταίρων , και όχι των εταιρικών δανειστών, καθόσον λόγω της συνέχισης της προσωπικής ευθύνης των εταίρων για εταιρικά χρέη και μετά τη λύση και περάτωση της εταιρίας, οι δανειστές δεν έχουν ανάγκη προστασίας. Κατά συνέπεια οι διατάξεις του αστικού κώδικα για την εκκαθάριση των προσωπικών εταιριών δεν αποτελούν αναγκαστικό δίκαιο. Έτσι οι εταίροι μπορεί να συμφωνηθεί στην εταιρική σύμβαση ή διαφορετικά με ομόφωνη απόφαση μπορούν να παραλείψουν το στάδιο της εκκαθάρισης. Π.χ μπορεί να συμφωνηθεί πως η εταιρική επιχείρηση θα εκποιηθεί ως σύνολο σε ένα εταίρο ή σε τρίτο αντί της καταβολής στους εταίρους της αξίας συμμετοχής τους.

 **Β. Νομική θέση των εκκαθαριστών**

Με τη λύση της εταιρίας, και εφόσον δεν υπάρχει αντίθετη συμφωνία, παύει η εξουσία των διαχειριστών και αρχίζει η εξουσία των εκκαθαριστών , οι οποίοι εκπροσωπούν την εταιρεία δικαστικά και εξώδικα, αναλαμβάνουν την περάτωση των εκκρεμών δικών και συμβάσεων, την είσπραξη των απαιτήσεων και τη διεκπεραίωση των εργασιών της εκκαθάρισης.

Εφόσον δεν υπάρχει αντίθετη πρόβλεψη στο καταστατικό, η εκκαθάριση ενεργείται από κοινού από όλους τους εταίρους. Επίσης αν η εταιρική σύμβαση δεν περιέχει σχετική πρόβλεψη , οι εταίροι μπορούν με ομόφωνη απόφαση να εκλέξουν εκκαθαριστές .

 **Γ. Εργασίες εκκαθάρισης είναι κατά σειρά οι εξής:**

 **Γ1.** Πρώτα αποδίδονται αυτούσιες οι εισφορές που είχαν **εισφερθεί κατά χρήση κατά το άρθρο 779 ΑΚ.**

**Γ.2. Εξοφλούνται τα εταιρικά χρέη ,** δηλαδή τα χρέη της εταιρείας προς τους δανειστές.

**Γ.3. Εξοφλούνται τα μεταξύ των εταίρων χρέη που είχαν δημιουργηθεί από την εταιρική σχέση** , όπως οφειλόμενες δαπάνες, αποζημιώσεις λόγω ζημίας των εισφορών, καθυστερούμενα κέρδη.

**Γ.4. Απόδοση των εισφορών. Εφόσον δεν υπάρχει αντίθετη συμφωνία, οι εισφορές σε είδος δεν αποδίδονται αυτούσιες ,αλλά καταβάλλεται η αξία που είχαν κατά το χρόνο που εισφέρθηκαν. Δεν αποδίδεται καμία αποζημίωση εφόσον αντικείμενο εισφοράς ήταν η παροχή εργασίας ή χρήση πράγματος.**

**Γ. 5. Αν τα χρήματα της εταιρικής περιουσίας δεν επαρκούν για την εξόφληση των εταιρικών χρεών και την απόδοση των εισφορών, η εταιρική περιουσία ρευστοποιείται , μετατρέπεται δηλαδή σε χρήμα .**

**Γ.6. Την εξόφληση των εταιρικών χρεών και την απόδοση των εισφορών ακολουθεί η διανομή της εταιρικής περιουσίας που τυχόν απέμεινε. Εκτός αντίθετης συμφωνίας , το προΐόν της εκκαθάρισης διανέμεται στους εταίρους κατά λόγο της συμμετοχής τους στα κέρδη.**

**Γ.7. Σε περίπτωση που η εταιρική περιουσία δεν επαρκεί για την εξόφληση των εταιρικών χρεών και την απόδοση των εισφορών, οι εταίροι είναι υποχρεωμένοι να καλύψουν το έλλειμμα κατά λόγο της συμμετοχής τους στις ζημίες .**

**Γ.8. Η περάτωση της εκκαθάρισης είναι πραγματικό γεγονός, μετά το πέρας της εκκαθάρισης οι εκκαθαριστές οφείλουν να λογοδοτήσουν προς τους εταίρους .**